
1. Conferinţa interguvernamentală de la Bruxelles 14-15.02.2000

Negocierile de aderare a României la Uniunea Europeană au fost lansate oficial, la Bruxelles, în cadrul Conferinţei interguvernamentale a lărgirii UE. 

“Europa este de partea cea bună a istoriei”, a declarat, după conferinţă, ministrul român al Afacerilor Externe, Petre Roman. Şeful diplomaţiei române i-a informat pe miniştrii de externe din cele 15 ţări UE şi pe reprezentantul Comisiei Europene că România şi-a propus să devină membru al UE la 1 ianuarie 2007. 

România va primi pînă la aderare, în fiecare an, 600 milioane de euro, fonduri care se vor concentra pe domeniile agricol, transporturi şi protecţia mediului, a declarat comisarul european pentru extindere, Gunther Verheugen. UE este satisfăcută de stabilizarea macro-economică din România şi de soluţiile în cazul copiilor instituţionalizaţi, a mai spus comisarul european. 

* * *

Conferinţa interguvernamentală s-a desfăşurat sub forma unor reuniuni separate între miniştrii de externe din UE şi comisarul european al extinderii, pe de o parte, respectiv fiecare dintre cele şase ţări a căror invitare a fost decisă la summitul de anul trecut de la Helsinki. 

Comisia Europeană a recomandat Uniunii Europene să recurgă la sistemul “cooperărilor consolidate” pentru ca unele dintre statele membre ale UE să poată avansa mai rapid în anumite domenii.

Conferinţa Interguvernamentală (CIG) a pus bazele unor planuri care prevăd realizarea pînă la sfîrşitul acestui an, a unei reforme a instituţiilor europene, care să sporească eficienţa procesului decizional în Uniunea Europeană, în vederea aderării la UE a cel puţin zece noi ţări.

Tratatul de la Amsterdam prevede posibilitatea recurgerii la sistemul “cooperărilor consolidate”, însă numai în anumite condiţii, care fac ca acest sistem să devină aproape inoperant. Comisarul însărcinat cu reforma instituţională, Michel Barnier, recomandă ca anumite ţări să poată avansa mai rapid în domenii precum justiţia, securitatea, politica externă şi de apărare. În prezent, este suficient ca un singur stat să îşi exercite dreptul de veto în privinţa “cooperărilor consolidate” între ţările care doresc să aplice acest sistem şi care trebuie să fie în număr de cel puţin opt. Comisia a recomandat eliminarea acestui drept de veto. Comisia a făcut două propuneri şi în ceea ce o priveşte. Prima ar fi limitarea strictă a numărului de comisari la un nivel inferior celui al viitorului număr al statelor membre, ceea ce ar implica instituirea unui sistem al rotaţiei ţărilor care vor avea reprezentanţi în Executivul european. Dacă s-ar menţine actualul sistem - în care fiecare ţară are cel puţin cîte un comisar - atunci ar trebui revizuită organizarea activităţii Comisiei, prin întărirea rolului preşedintelui acesteia. În prezent, cele mai mari cinci ţări europene din UE (Germania, Franţa, Marea Britanie, Italia şi Spania) au cîte doi comisari, iar celelalte zece ţări au cîte un comisar.

A doua propunere vizează extinderea voturilor cu majoritate calificată, Comisia doreşte ca acest sistem să devină regula generală, specificînd însă excepţiile pentru care ar rămâne necesară unanimitatea (chestiuni instituţionale, anumite acorduri internaţionale, o parte a domeniului fiscalităţii şi securitatea socială). Ca urmare, este necesară creşterea ponderii voturilor statelor membre, în funcţie de numărul populaţiei acestor state. Din această cauză, decât să se opereze o nouă repartizare a ponderii voturilor, Comisia preconizează o dublă majoritate simplă - cea a numărului statelor membre şi cea a populaţiei totale a Uniunii Europene.

2. Impasul procesului de pace din Orientul Mijlociu 

Noile probleme cu care se confruntă Orientul Mijlociu, dar şi lumea în ansamblul său cer demersuri diplomatice semnificative. Este nevoie chiar de o reformă a sistemului diplomatic, a cărui componentă multilaterală trebuie să se amplifice. În acest moment, în care toate forţele politice doresc pacea, relaţiile israeliano-palestiniene par să se afle într-un nou punct sensibil. Ce se întâmplă cu această regiune a lumii?

Scânteia a fost, de această dată, atentatul comis, la mijlocul lunii ianuarie, în oraşul israelian Hadera, atentat care s-a soldat cu peste 20 de răniţi, autorităţile israeliene afirmând că autorii ar putea fi palestinieni. Conform unui nou bilanţ anunţat de poliţie, atentatul s-a soldat cu 21 de răniţi, iar peste 50 de palestinieni au fost deja reţinuţi ca suspecţi. 

Explozia a avut loc în apropiere de Banca Hapoalim, situată în apropierea pieţei centrale a oraşului Hadera. O grupare necunoscută până în prezent, care s-a prezentat sub numele de “Forţele lui Omar Mukhtar”, a revendicat atentatul, printr-un comunicat transmis din “Palestina ocupată”. 

Atentatul a fost tratat cu mare seriozitate de guvernul israelian, premierul Ehud Barak afirmând că este vorba despre “un act foarte grav”. “Suntem pregătiţi şi pot afirma că nici o formă de terorism nu ne va afecta forţa morală”, a adăugat el. Ministrul adjunct al Apărării, Ephraim Sneh, a precizat că bomba folosită în acest atentat a fost un dispozitiv artizanal, similar celor folosite în atacurile recente comise la Netanya. “Se pare că este vorba despre aceiaşi terorişti, care încearcă să creeze o atmosferă defavorabilă procesului de pace”, a mai spus el. Ministrul palestinian al Cooperării Internaţionale, Nabil Shaath, a denunţat, la rândul său, “orice act sau formă de violenţă, indiferent care sînt autorii acesteia”. “Nu avem informaţii despre atentat, dar, dacă Israelul ne va cere ajutorul, suntem dispuşi să i-l oferim”, a spus Shaath. 

Atentatul s-a produs într-un moment în care negocierile israeliano-palestiniene - care ar fi trebuit să se încheie la 13 februarie prin semnarea unui acord-cadru - se află în impas. De asemenea, decizia premierului israelian de a amâna o nouă etapă a retragerii din Cisiordania a determinat creşterea neliniştii în rîndurile palestinienilor.

* * *

Uniunea Europeană şi-a exprimat preocuparea faţă de dificultăţile întîmpinate de procesul de pace din Orientul Mijlociu, în timp ce Israelul s-a angajat să depăşească problemele apărute în negocierile cu Siria şi cu Autoritatea Palestiniană.

Şeful diplomaţiei portugheze, Jaime Gama, care se află în fruntea unei delegaţii a Uniunii Europene care s-a deplasat în zonă, a criticat acest tip de “atacuri teroriste, care nu contribuie deloc la instaurarea păcii”. 

Şeful diplomaţiei portugheze, Jaime Gama, a precizat, la sfîrşitul unei întrevederi avute cu preşedintele Autorităţii Palestiniene, Yasser Arafat, că părţile implicate în procesul de pace trebuie să depăşească toate dificultăţile.

Gama a mai spus că liderul palestinian, “cu care a avut o întrevedere fructuoasă şi pozitivă privind viitorul procesului de pace”, a fost invitat la Bruxelles pentru convorbiri cu miniştrii de Externe ai celor cincisprezece state membre ale UE. Şeful diplomaţiei portugheze s-a mai întîlnit, la Ierusalim, şi cu omologul său israelian, David Levy, care a afirmat că negocierile de pace nu trec printr-o perioadă de criză, în ciuda dificultăţilor întîmpinate. 

În a doua decadă a lunii februarie emisarul american pentru Orientul Apropiat, Dennis Ross, a sosit în regiune pentru a încerca să salveze procesul de pace în faţa escaladării violenţei în Liban. Ross a abordat atât negocierile de pace israeliano-palestiniene, cât şi escaladarea violenţei în Libanul de sud. 

Washingtonul este neliniştit din cauza situaţiei create în Liban, în urma lansării de către Israel a unor atacuri-represalii la adresa miliţiilor şiite libaneze proiraniene Hezbollah, atacuri care pun în pericol fragila încercare de relansare a negocierilor de pace israelo-siriene, strâns legate de situaţia din Liban. 

* * *

Guvernul israelian a decretat, la 8 februarie a.c., starea de urgenţă în nordul ţării, în apropierea graniţei cu Libanul, şi a acordat armatei puteri sporite, în eventualitatea unor noi raiduri asupra Libanului. Starea de urgenţă permite comandantului militar să ordone celor 300.000 de locuitori din localităţile din zonele de frontieră să coboare în adăposturi, altfel riscând pedepse judiciare. Totodată această situaţie îi permite ministrului Muncii să îi rechiziţioneze pe muncitorii ale căror activităţi sunt considerate “vitale”, în caz de atac. 

Măsurile de precauţie au fost luate în eventualitatea unor noi raiduri aeriene împotriva unor obiective din Liban. Cel puţin patru studenţi au fost răniţi în urma unui raid aerian care a vizat un imobil de locuinţe din oraşul Tyr. Două rachete trase dintr-un elicopter de tip Apache au lovit din plin un apartament situat la etajul al 11-lea al acestei clădiri care funcţiona ca sediu al unei şcoli pentru religioşii simpatizanţi ai Hezbollah-ului şiit libanez. Blocuri de beton şi geamuri sparte blocau şoseaua, împiedicând activitatea echipelor de salvare. În acelaşi timp, bombardierile israeliene au tras două rachete sol-aer asupra masivului Iqlim at-Touffah, un fief al Hezbollah-ului, situat mai la est. Cele două rachete au căzut în apropiere de satul Jbaa. Cu cîteva minute mai înainte, elicopterele israeliene bombardaseră, în cursul a cinci raiduri, casele situate la periferia unei localităţi din acest masiv muntos. Optsprezece civili libanezi au fost răniţi în raidurile aeriene israeliene întreprinse, într-o singură noapte, asupra instalaţiilor electrice din trei regiuni diferite libaneze.

* * *

Autorităţile americane au acuzat gruparea şiită libaneză Hezbollah că a provocat intenţionat suspendarea reuniunii Comitetului de supraveghere a încetării focului în Libanul de Sud. Purtătorul de cuvînt al Departamentului de Stat, James Rubin, a declarat că “lucrările comitetului au fost întrerupte în mod deliberat, prin provocarea de pierderi în rândul forţelor israeliene chiar în timpul reuniunii”. El a avertizat că Statele Unite pot interpreta acest atac “drept un gest intenţionat al grupării Hezbollah de a distruge perspectivele procesului de pace din regiune”. Totodată, purtătorul de cuvînt american a cerut Siriei să se folosească de influenţa pe care o are asupra grupării integriste şiite pentru a pune capăt ostilităţilor în regiune. 

Israelul a părăsit lucrările Comitetului de supraveghere, prezidat de SUA şi Franţa, după ce gruparea Hezbollah a ucis un militar israelian, încălcînd prevederile acordului de suspendare a focului în Libanul de Sud şi nordul Israelului, semnat în aprilie 1996. 

* * *

Într-o altă misiune de pace, Generalul Danny Yatom, consilier în probleme de securitate al primului ministru israelian Ehud Barak, a efectuat la Cairo o vizită de câteva ore, pentru a încerca “să calmeze mânia Egiptului” în urma recentelor raiduri militare israeliene din sudul Libanului, a indicat o oficialitate guvernamentală egipteană, care a solicitat anonimatul.

Delegaţia israeliană condusă de generalul Yatom, ex-şef al Mossad, a încercat să explice autorităţilor de la Cairo politica dusă de statul israelian în Libanul de sud, mai ales în urma fermei luări de poziţie a Egiptului în această problemă, exprimată prin vizita-surpriză a 

preşedintelui egiptean Hosni Mubarak întreprinsă la sfârşitul săptămânii trecute la Beirut.

* * *

Israelul se va retrage unilateral din Libanul de Sud până în luna iulie, dacă până atunci nu va fi încheiat nici un acord de pace cu Siria, a afirmat purtătorul de cuvînt al ministrului israelian al Afacerilor Externe, David Levy. 

Levy le-a declarat liderilor străini cu care s-a întîlnit recent că, dacă Israelul nu încheie un acord cu Siria până în luna iulie, se va retrage unilateral din Liban. 

Siria exercită o influenţă puternică în Liban, unde dispune de o forţă reprezentată de aproximativ 35.000 de persoane.

 

3. Reacţii europene la participarea extremei drepte la guvernare în Austria 

Participarea extremei drepte conduse de Joerg Haider la guvernare riscă să afecteze poziţia Austriei în cadrul Uniunii Europene şi coeziunea membrilor UE, au avertizat mai mulţi lideri europeni. 

“Programul Partidului Libertăţii (FPO) nu ţine cont de valorile UE. Dacă Haider va intra la guvernare, acest lucru va fi neliniştitor nu numai pentru Austria, dar şi pentru întreaga Uniune Europeană”, a declarat premierul suedez, Goran Persson. El a adăugat că perspectiva unei coaliţii între conservatorii austrieci şi liberalii conduşi de Joerg Haider ar trebui privită “cu seriozitate” de către UE. 

Pe lângă punctele de vedere xenofobe şi declaraţiile pro-naziste, Joerg Haider este cunoscut şi pentru luările de poziţie anti-europene, el opunându-se în mod special extinderii UE către Europa de Est. Potenţialul său partener, conservatorul Wolfgang Schuessel, a oferit asigurări ferme că un eventual guvern de coaliţie va susţine în mod clar valorile europene. 

În Germania, guvernul a anunţat că înţelege preocupările exprimate în privinţa participării la guvernare a liderului extremist. “Ministerul de Externe poate înţelege aceste preocupări”, a afirmat purtătorul de cuvînt al MAE german, Andreas Michaelis. 

Austria se va plasa “într-o situaţie deplorabilă” în cazul în care extrema dreaptă va participa la guvernare, a avertizat un purtător de cuvânt al Ministerului francez de Externe. “Toate practicile politice care se bazează pe exacerbarea temerilor - de altfel, în cazul de faţă, absolut imaginare - ale unei părţi a populaţiei, pentru a crea mişcări populiste, sunt detestabile”, a adăugat Anne Gazeau-Secret. 

În Italia, un grup de deputaţi de stînga a avertizat asupra efectelor prezenţei la guvernare a lui Haider. “Prezenţa lui Haider într-un guvern apropiat şi până acum prieten va crea nu numai o gravă problemă politică şi diplomatică pentru Italia, dar va reprezenta şi un afront moral şi un pericol evident pentru Uniunea Europeană”, se arată într-un comunicat semnat de 27 de deputaţi de stînga. 

Îngrijorată în primul rînd de punctul de vedere al lui Haider referitor la extinderea Uniunii Europene, Polonia a exprimat, la rândul său, o serie de obiecţii. “Afirmaţiile lui Joerg Haider, având tentă nazistă, ridică obiecţii serioase”, a afirmat purtătorul de cuvînt al Ministerului polonez de Externe. “Situaţia din Austria contează, pentru noi, în principal din perspectiva extinderii Uniunii Europene, unde punctul de vedere al Vienei riscă să devină unul dur”, a adăugat el.

Celelalte ţări europene nu au reacţionat în faţa acestei posibilităţi atâta timp cât ea nu s-a concretizat. În schimb, Israelul şi-a intensificat avertismentele şi ameninţările la adresa Vienei. Premierul israelian Ehud Barak a declarat că “Austria va da un semnal foarte neliniştitor”, iar evoluţia negocierilor dintre conservatori şi extrema dreaptă “va influenţa poziţia” statului evreu. “Dacă Haider va intra în guvernul austriac, Israelul îşi va rechema ambasadorul de la Viena”, a declarat, la rândul său, ministrul israelian al Justiţiei, Yossi Beilin, într-un moment când încă se purtau negocieri pentru formarea guvernului.

* * *

Premierul portughez, Antonio Guterres, a cărui ţară deţine în prezent preşedinţia Uniunii Europene, a avertizat că raporturile dintre Viena şi Uniunea Europeană nu vor mai fi aceleaşi. “Dacă un partid care are un discurs xenofob, care nu respectă valorile esenţiale ale familiei europene, ajunge la putere, nu vom putea continua să avem relaţii identice cu cele din trecut, chiar dacă regretăm acest lucru”, a declarat Guterres. El a adăugat că are intenţia de a-i comunica preşedintelui austriac Thomas Klestil preocuparea ţărilor din UE în ceea ce priveşte situaţia actuală din Austria. 

La rândul său, Belgia a cerut un gest “extrem de hotărît faţă de Viena”, afirmând că se consideră “grav insultată şi calomniată”, în timp ce şeful Guvernului spaniol, Jose Maria Aznar, s-a pronunţat pentru publicarea unei declaraţii comune a ţărilor partenere ale Austriei în cadrul UE.

Ministrul german al Afacerilor Externe, Joschka Fischer, a calificat drept o “greşeală monumentală” negocierile începute de conservatorii austrieci cu partidului lui Joerg Haider, apreciind că participarea FPO la guvernare constituie “un factor de blocaj al integrării europene”.

La rândul lor, premierii elen şi suedez, Costas Simitis şi respectiv Goran Persson, şi-au exprimat “serioasa preocupare” pentru situaţia din Austria. Cei doi au subliniat că “Europa nu este numai o uniune tehnică, ci o uniune de valori comune pe care toţi trebuie să le împărtăşească”. Odată cu intrarea în guvernul austriac a unor “elemente xenofobe, conservatorii îşi asumă o grea responsabilitate”.

* * *

Liderul extremei-drepte austriece, Joerg Haider, a dat asigurări că regretă afirmaţiile pe care le-a făcut la adresa Franţei şi Belgiei, pe ai căror lideri i-a criticat în termeni foarte duri. “Regret şi îmi retrag declaraţiile”, a spus Haider, la începutul unei întrevederi cu preşedintele austriac, Thomas Klestil. Liderul Partidului Libertăţii a dat asigurări, potrivit agenţiei austriece APA, că nu doreşte “un conflict cu Franţa şi Belgia” şi a pus declaraţiile sale pe seama unei “emoţii legitime”.

Haider a afirmat că guvernul belgian este “corupt” şi l-a acuzat pe preşedintele francez, Jacques Chirac, de “megalomanie”. 

Haider şi-a atras o mustrare publică din partea preşedintelui austriac Thomas Klestil, din cauza acestor “derapaje verbale”. Klestil s-a declarat “consternat” de afirmaţiile lui Haider, care dovedesc “o lipsă totală de sensibilitate în ceea ce priveşte relaţiile internaţionale”.

* * *

Clasa politică austriacă este divizată din cauza ameninţărilor cu un boicot al Uniunii Europene - dreapta vrea să treacă peste acestea şi să se alieze cu extrema-dreaptă, în timp ce stânga denunţă “cea mai gravă” dezbatere în materie de politică externă de după război. 

Preşedintele Thomas Klestil, arbitrul politicii austriece, nu s-a pronunţat încă asupra participării la guvernare a partidului condus de Joerg Haider, dar a cerut Europei să trateze Austria “ca pe un partener egal în drepturi”. 

Refuzând să se supună presiunilor venite din partea UE, liderul conservatorilor, 

Wolfgang Schuessel, a anunţat că va prezenta un program de reforme pentru a guverna alături de extrema-dreaptă. Schuessel, care nu a fost însărcinat cu formarea unui guvern, vrea să îl pună pe Klestil în faţa faptului împlinit, prezentîndu-i un program şi un cabinet susţinut de o majoritate de deputaţi.

Marja de manervă de care dispune preşedintele nu este prea generoasă. Toţi analiştii sunt de acord că o convocare a alegerilor anticipate nu ar face decât să întărească extrema-dreaptă, aflată deja în fruntea intenţiilor de vot. Dacă refuză să-şi asume riscul izolării în cadrul Europei, Klestil va trebui să caute o personalitate, un om politic sau un expert independent, pentru a-i încredinţa din nou formarea guvernului.

Reflexul populaţiei austriece nu pare să fie fost urmat însă de întreaga clasă politică austriacă. Social-democraţii au refuzat să semneze o declaraţie comună cu partidul conservator în care să se denunţe, în numele guvernului în exerciţiu, “judecăţile premature şi generalizările” defavorabile Austriei. Dimpotrivă, cancelarul social-democrat Viktor Klima a declarat că avertismentul Europei nu este “îndreptat împotriva poporului austriac, nici a Austriei”, ci “împotriva participării la guvernare a unui partid şi a unei maniere de a face politică”. Social-democraţii, primul partid din Austria ca număr de mandate deţinute în Parlament, refuză categoric să colaboreze cu extrema-dreaptă a lui Joerg Haider. Social-democraţii şi verzii, care deţin, respectiv, 65 şi 14 locuri din cele 183 ale Parlamentului, nu pot forma o majoritate, în timp ce Haider şi Schuessel, care dispun, fiecare, de cîte 52 de mandate, o au împreună. 

* * *

Ţările candidate la aderarea la Uniunea Europeană au înţeles mesajul trimis de UE, care a ameninţat Austria cu izolarea. Partidul Libertăţii al lui Joerg Haider, a cărui temă predilectă în campania electorală a fost stoparea imigraţiei, se opune, în principiu, ritmului preconizat pentru aderarea ţărilor candidate, pe care îl consideră prea rapid.

Ministerul ungar al Afacerilor Externe a recunoscut că atitudinea exprimată de UE este un mijloc de a reaminti ţărilor membre şi statelor candidate care sunt poziţiile aşteptate de la ele. “Uniunea Europeană este o uniune a valorilor şi nu numai o uniune geografică”, a declarat şeful diplomaţiei ungare, Janosz Martonyi, explicînd de ce “aceste norme şi valori au importanţă pentru membrii UE şi pentru cei care doresc să i se alăture”.

“Nu este bine ca un guvern să se formeze sub o mare presiune internaţională. Însă date fiind evenimentele din cel de-al doilea război mondial, aceste presiuni sunt justificate”, a afirmat preşedintele comisiei pentru politică externă din Parlamentul estonian, Andres Tarand.

Slovenia, ţară care se învecinează direct cu provincia Carinthia, guvernată de Joerg Haider, şi-a împărtăşit, la rîndul său, neliniştea. În timpul primului său mandat de guvernator al Carinthiei, Haider a ordonat închiderea şcolilor bilingve austro-slovene. “Îngrijorată de anumite declaraţii negative ale lui Haider, Slovenia aşteaptă ca noul guvern austriac să acţioneze în conformitate cu principiile unei Europe democratice şi unite şi să se pronunţe clar împotriva xenofobiei”, a declarat directoarea Departamentului Ţări vecine din 

cadrul Ministerului sloven al Afacerilor Externe, Darja Bavdaz-Kuret.

O altă ţară vecină a Austriei şi candidată la UE, Republica Cehă este mai optimistă: “Nimic nu ne face să credem pentru moment că democraţia în Austria este ameninţată”, a declarat purtătorul de cuvînt al MAE de la Praga. Preşedintele comisiei parlamentare care se ocupă de integrarea europeană, Jaroslav Zverina, şi-a exprimat speranţa că “o coaliţie cu conservatorii îl va moraliza pe Haider, iar politica europeană în materie de integrare nu va fi ameninţată”.

În Slovacia vecină, Federaţia comunităţilor evreieşti şi-a exprimat “neliniştea faţă

de participarea FPO la guvernul de la Viena”. Numai fostul lider al Partidului Naţional Slovac, Jan Slota, cunoscut pentru declaraţiile sale xenofobe, a prezis că o dată cu intrarea lui Haider în guvern se va asista la “o nouă abordare, mai pragmatică, în întreaga Europă Centrală”.

În Polonia, “afirmaţiile lui Hider, având coloratură nazistă, ridică obiecţii foarte serioase”, a declarat purtătorul de cuvînt al Ministerului Afacerilor Externe, Pawel Dobrowolski. 

Premierul lituanian Andrius Kubilius a apreciat, la rândul său, drept “neliniştitor faptul că ideile xenofobe se manifestă în această ţară”.

Cei 14 parteneri ai Austriei din cadrul Uniunii Europene au ameninţat că vor îngheţa toate contactele oficiale bilaterale, odată cu intrarea la guvernare a extremei-dreapta. Ei se vor opune desemnării de candidaţi austrieci în organizaţiile internaţionale şi nu vor mai avea consultări politice cu ambasadorii Austriei acreditaţi în capitalele europene.

Partenerii Austriei în cadrul UE au pus în aplicare, la începutul lunii februarie, sancţiuni împotriva Vienei, luând în discuţie posibilitatea unei izolări politice mai clare a noului guvern austriac, din care fac parte şi reprezentanţi ai extremei-drepte, relatează AFP. 

Astfel, Marea Britanie va refuza stabilirea oricărei relaţii politice bilaterale cu Austria, susţinerea candidaţilor austrieci în cadrul organizaţiilor internaţionale şi va interzice miniştrilor săi să aibă întrevederi cu ambasadorul Austriei la Londra. 

Guvernul elveţian a precizat, la rândul său, că va urmări cu atenţie evoluţia situaţiei politice în Austria, autorităţile elveţiene exprimîndu-şi speranţa că politica noului guvern austriac va permite continuarea relaţiilor de bună vecinătate. 

Ministrul danez de Externe, Niels Helveg Petersen, a anunţat că ţara sa a adoptat, în calitate de membru al UE, sancţiunile propuse de Uniune împotriva noului guvern austriac. Şeful diplomaţiei daneze a mai precizat că va refuza, de asemenea, să stabilească întrevederi la nivel de miniştri cu reprezentanţii Austriei.

La rândul său, guvernul belgian, unul dintre cei mai vehemenţi opozanţi faţă de ideea venirii la putere a extremei-drepte austriece, a anunţat că respectă “cu stricteţe” sancţiunile adoptate de Uniune împotriva guvernului austriac. Premierul belgian, Guy Verhofstadt, i-a îndemnat pe cei 14 membri ai UE să “menţină un front comun” pentru a exercita presiuni asupra guvernului de la Viena, opinie susţinută şi de alte state din Uniune. 

Pe de altă parte, membrii Uniunii Europene au început să-şi pună problema adoptării de noi măsuri în vederea izolării Austriei. Luxemburgul, Finlanda şi Olanda au apreciat că frontul comun al statelor UE trebuie menţinut cu orice preţ, afirmând că nu se exagerează prin excluderea Austriei din activităţile comunitare. Excluderea Austriei de la aceste reuniuni ar accentua izolarea sa, dar ar putea împiedica buna funcţionare a instituţiilor europene. Un diplomat european a caracterizat această situaţie drept “un joc de-a şoarecele şi pisica”. Pentru Europa, un eventual risc al blocajului este reprezentat de două dosare 

politice prioritare - reforma instituţiilor europene, care ar trebui să fie finalizată până la sfîrşitul anului 2000 de către Conferinţa Interguvernamentală (CIG) şi negocierile în vederea aderării la Uniune a zece state est-europene, a Ciprului şi Maltei. 

În acelaşi timp, ministrul rus de Externe, Igor Ivanov, a declarat că are încredere în democraţia austriacă şi că va judeca noul guvern de la Viena în funcţie de acţiunile sale. Potrivit unui comunicat de presă al MAE rus, Igor Ivanov şi-a exprimat speranţa că “Austria va continua să contribuie la dezvoltarea unor relaţii de bună înţelegere în Europa (...) şi nu va întreprinde nici o acţiune care să ameninţe stabilitatea continentului”.

4. Conflictul din Cecenia 

Trupele ruseşti au şters oraşul Groznîi de pe hartă, relata corespondentul cotidianului “The Times”, Janine di Giovanni, singurul reporter britanic care a fost martor direct la distrugerile şi atrocităţile provocate de forţele Moscovei în capitala cecenă. Groznîi nu mai este un oraş locuibil, nici măcar pentru haitele de câini înfometaţi care bântuie printre ruinele care au fost cândva case. Potrivit lui Hussein, un localnic care munceşte voluntar la îngroparea celor decedaţi în timpul bombardamentelor, câinii sunt cei care descoperă primii cadavrele de sub dărâmături. În Groznîi e greu să mai găseşti o clădire în picioare, care să nu fi fost bombardată şi transformată într-o grămadă de moloz şi cărămizi. Blocurile, rămase fără acoperişuri, sunt minate şi pline de capcane cu explozibil. Nu există apă potabilă, electricitate, căldură sau telefoane. 

La începutul războiului, capitala cecenă adăpostea peste 400.000 de suflete, acum este doar un oraş bântuit de bande restrânse de civili descurajaţi. “Morţii vii” ies din când în când din ascunzători pentru a umple sticlele din plastic cu apă, cei mai mulţi purtând banderole pentru a nu fi confundaţi cu luptătorii de gherilă. Cei care au uneori curajul să încalce ordinul militar de restricţie a circulaţiei pe timpul nopţii descriu scene incredibile, cu soldaţi beţi care jefuiesc pivniţele şi ascunzătorile civililor, trag aiurea cu mitralierele şi răpesc femeile din adăposturi. Atmosfera deprimantă de la Groznîi nu este doar un efect al bombardamentelor, ci un coşmar întreţinut zilnic de trupele ruse, care fac imposibilă viaţa civililor nevinovaţi. 

Aceasta este imaginea actuală a capitalei Ceceniei.

* * *

Înaltul Comisariat pentru Refugiaţi al Naţiunilor Unite (UNHCR) este îngrijorat de situaţia civililor care se află în capitala cecenă, Groznîi, încercuită de forţele ruse, dar recunoaşte că nu poate face nimic în legătură cu această situaţie.

Potrivit unui purtător de cuvînt al UNHCR de la Geneva, foarte puţine persoane mai reuşesc în prezent să iasă din Groznîi. “Suntem extrem de preocupaţi de soarta civililor de la Groznîi, care pare foarte gravă”, a comentat Kris Janowski. “Din punct de vedere umanitar, nu putem face nimic în ceea ce priveşte furnizarea unui ajutor pentru cecenii care sînt încercuiţi la Groznîi. Agenţiile umanitare sînt incapabile de a le furniza asistenţă. Civilii sînt prinşi acolo, fără nici un ajutor umanitar şi nici măcar nu ştim ce li se va întîmpla”, a spus purtătorul de cuvînt. El a afirmat că potrivit surselor ruse, mai există circa 12.000 de civili la Groznîi, însă conform altor surse, este vorba de 15.000 pînă la 20.000 de oameni. 

* * *

Parlamentul European a cerut, la rândul său guvernului rus să decreteze imediat o nouă încetare a focului în Cecenia, pentru a permite trimiterea de ajutoare umanitare şi găsirea unei soluţii politice a conflictului.

Ca mijloc de exercitare de presiuni asupra Rusiei, Parlamentul European a cerut “aplicarea deciziilor summitului european din decembrie de la Helsinki, referitoare la alocarea creditelor de asistenţă tehnică TACIS pentru Rusia în scopul trimiterii de ajutoare umanitare şi de reconstrucţie pentru Caucazul de Nord”. 

Deputaţii europeni au condamnat decizia forţelor ruse de a interzice tuturor bărbaţilor să treacă frontiera cecenă, criticînd această formă de separare a familiilor. De asemenea, ei au cerut autorităţilor cecene să respecte principiile dreptului umanitar, să condamne şi să prevină terorismul, să coopereze la eliberarea ostaticilor şi o reglementare paşnică şi negociată a conflictului. 

Înaltul Comisar al Naţiunilor Unite pentru drepturile omului din cadrul UNHCR, Mary Robinson, a cerut Rusiei să permită intrarea observatorilor în Cecenia, unde există “dovezi din ce în ce mai evidente privind încălcarea gravă a drepturilor omului”. Robinson a cerut Moscovei să ia atitudine faţă de aceste “încălcări”, comise în timpul şi după cucerirea oraşului Groznîi şi a altor teritorii cecene. 

Într-un comunicat dat publicităţii la Geneva, ea a afirmat că “regretă nespus” faptul că guvernul rus nu i-a aprobat cererea de a merge la Moscova şi în regiunile afectate de conflict şi că nu a răspuns propunerii sale de a trimite un reprezentant în regiune. “Aceste refuzuri contribuie la întărirea temerilor că plângerile cu privire la încălcarea drepturilor omului sînt fondate”, a adăugat Robinson. “Trebuie să anchetăm aceste plîngeri şi vinovaţii trebuie să răspundă în faţa justiţiei”, a mai spus Robinson, subliniind că dovezile deţinute de Înaltul Comisariat conţin şi informaţii privitoare la delicte comise de combatanţii ceceni. 

* * *

Secretarul american de Stat, Madeleine Albright, a avut o întrevedere de circa trei ore cu preşedintele interimar rus, Vladimir Putin, dar cei doi nu au reuşit să rezolve divergenţele legate de problemele de dezarmare sau de conflictul din Cecenia. 

“Atîta timp cât luptele continuă, ele vor reprezenta un magnet pentru extremism, care, într-o zi, riscă să pună în pericol stabilitatea întregii regiuni”, a declarat şeful diplomaţiei americane. Albright, care s-a întâlnit pentru a treia oară cu Putin, dar pentru prima dată după ce acesta a devenit preşedinte interimar al Rusiei, a afirmat că acesta este “un patriot”. “Important este să urmărim ce va face”, a afirmat ea, la încheierea întrevederii cu Putin.

Afirmând că intervenţia rusă din Cecenia încurajează extremismul, Albright a respins în mod direct punctul de vedere al Moscovei, care susţine că operaţiunea din Cecenia este îndreptată împotriva terorismului internaţional. Ea a propus trimiterea în Cecenia a unei misiuni care să evalueze necesităţile umanitare din regiune, exprimîndu-şi şi speranţa că ziariştii acreditaţi îşi vor putea desfăşura activitatea în condiţii mai bune. Albright a precizat că Putin “a părut receptiv” asupra acestor două aspecte, dar presa rusă a anunţat, aproape simultan, arestarea unui ziarist britanic în republica separatistă. 

* * *

Potrivit unor informaţii difuzate de Agenţia Interfax, care citează surse ale Statului Major al forţelor ruse, trupele federale ar fi folosit în Cecenia bombe “cu efect de vid”, de o foarte mare putere. Aceste bombe eliberează deasupra ţintei militare un amestec concentrat de combustibil care, la aprindere, creează o explozie foarte puternică şi dă naştere unui “efect de vid” cu consecinţe devastatoare. Iniţial comandanţii ruşi au argumentat că 

bombele nu sunt interzise oficial de Convenţia de la Geneva, dar Statul Major al forţelor federale a ţinut să precizeze că soldaţii ruşi nu au folosit asemenea tip de explozibil în Cecenia. 

* * *

Într-un comentariu consacrat conflictului din Cecenia şi apărut în săptămânalul american “Newsweek”, se subliniază că, în timp ce clasa politică de la Washington critică dur acţiunile trupelor federale ruse în Cecenia, generalii Pentagonului analizează cu atenţie experienţa luptelor, trăgând învăţăminte pentru războaiele din viitor. După cum relevă “Newsweek”, Ministerul american al Apărării acordă o atenţie deosebită materialului didactic oferit de ofensiva lansată pentru cucerirea oraşului Groznîi. “Militarii americani recunosc că au prea puţină experienţă în acest sens”, susţine săptămânalul, citând declaraţii ale unor ofiţeri ai armatei terestre. “Nu sînt sigur dacă într-o situaţie similară am acţiona mai bine decât ruşii”, mărturiseşte un înalt reprezentant al Pentagonului, sub acoperirea anonimatului. 

Fără îndoială că războaiele din viitor se vor desfăşura în condiţii urbane, de unde şi necesitatea ca forţele militare americane să beneficieze de o nouă reînzestrare tehnică. În condiţiile în care operaţiunile se vor desfăşura în perimetru urban, militarii americani doresc să fie echipaţi cu detectoare portative în infraroşu, cu ajutorul cărora ar putea depista duşmanul ascuns după ziduri, în clădiri învecinate sau la distanţe mai mici. Din noul echipament nu ar trebui să lipsească skateboard-urile de spate, asemănătoare celor folosite de mecanicii auto pentru reparaţii sub caroserie, pentru că aceste echipamente simple sunt capabile să ajute la evacuarea rapidă a răniţilor într-o poziţie cât mai puţin expusă tirurilor inamice. Analiştii americani au ajuns la această concluzie după ce au studiat modul de acţiune a lunetiştilor din Groznîi. 

* * *

Un responsabil rus, Serghei Iastrjembski, a evocat posibilitatea acordării unui statut particular pentru Cecenia, în interiorul Federaţiei Ruse. 

Definirea statutului viitor al republicii Caucazului de Nord ar putea să se facă pe calea unui referendum, a afirmat Iastrjembski, consilier al Kremlinului, însărcinat cu comunicarea în legătură cu războiul cecen. 

În urma acordurilor de pace de la Khasaviurt, care au pus capăt precedentului conflict ruso-cecen (1994-1996), Moscova a amânat până în 2001 definirea statutului republicii cecene, care se considera de facto independentă. La puţin timp după lansarea ofensivei ruse în Cecenia, în luna septembrie a anului trecut, Moscova a declarat că acordurile de la Khasaviurt sînt nule şi neavenite. 

Rusia apreciază că situaţia se va normaliza în Cecenia pînă la următorul summit al

şefilor de stat şi de guvern din ţările G8, ce se va desfăşura în iulie, în Japonia, a declarat, la Tokyo, ministrul rus al Afacerilor Externe, Igor Ivanov. “Am speranţe întemeiate că situaţia se va ameliora considerabil pînă la summitul din iulie”, a declarat Ivanov în cursul unei întrevederi cu omologul său nipon, Yohei Kono. Şeful diplomaţiei ruse a precizat, de asemenea, că alegerile prezidenţiale ruse, prevăzute pentru 26 martie, “se vor organiza şi în Cecenia”. 

Pe de altă parte, aviaţia rusă a bombardat din nou regiunea muntoasă din sudul Ceceniei, în cursul a 160 de raiduri efectuate în numai 24 de ore, în special în defileurile Argun şi Vedeno, a anunţat Statul Major al forţelor federale, atacurile distrugând numeroase baze şi instalaţii militare ale rebelilor. 

Preşedintele interimar rus, Vladimir Putin, a calificat drept “excelente” rezultatele operaţiunii armatei federale la Groznîi. Putin a făcut această declaraţie la Krasnodar după ce a 

ascultat raportul generalului Viktor Kazanţev, care conduce operaţiunile din Caucazul de Nord. În plus, preşedintele interimar rus şi-a exprimat dorinţa instituirii unui proces de ajutor multilateral “pentru talentatul popor cecen”. 

* * *

Preşedintele cecen Aslan Maşhadov a anunţat începutul unui război generalizat al partizanilor împotriva trupelor ruse, în Cecenia. “Rebelii separatişti au intenţia să lanseze, în munţi, la cîmpie şi în fiecare sat al republicii, un război de partizani”, a declarat Maşhadov. 

Cecenii au înţeles că acţiunea ruşilor nu are nimic de-a face cu o luptă împotriva banditismului sau terorismului, ci este vorba de un război împotriva poporului cecen, a afirmat preşedintele cecen, declarat ilegitim de către Moscova. Preşedintele Maşhadov şi-a declarat intenţia de a recuceri capitala cecenă, aflată sub control rus. 

Rebelii separatişti s-au retras din Groznîi, la începutul lunii februarie, pentru a se replia în sudul ţării, în munţi, unde ruşii au lansat de cîteva zile bombardamente intense, în vederea unei viitoare ofensive.

5. Alegerile prezidenţiale din Croaţia 

Liderul majorităţii croate de centru-stînga, social-democratul Iviţa Racan, a fost numit oficial în funcţia de premier, la mijlocul lunii ianuarie a.c., în cadrul unei ceremonii în cursul căreia şi-a luat angajamentul de a stabili relaţii de cooperare mai bune cu ţările europene.

Ceremonia de învestire, desfăşurată la sediul Parlamentului de la Zagreb, a fost oficiată de preşedintele croat interimar Vlatko Pavletici. Iviţa Racan, care a prezentat lista viitorului guvern, este succesorul lui Zlatko Matesa, membru al Comunităţii Democrate Croate, partid naţionalist condus de fostul preşedinte croat Franjo Tudjman. 

În timpul ceremoniei, premierul desemnat a declarat că guvernul său trebuie să acţioneze, în viitor, în vederea garantării unei mai bune cooperări a Croaţiei cu Europa şi cu lumea întreagă. “Vom face tot ce ne stă în putinţă pentru ca, în curând, să fie evident că Zagrebul este un bun partener politic şi economic al Europei şi al Uniunii Europene”, a adăugat premierul croat. În opinia sa, una dintre priorităţile noului guvern este ieşirea Croaţiei din izolarea provocată de politica adoptată de preşedintele Franjo Tudjman, în timpul celor nouă ani de guvernare. “Adresez un apel întregii populaţii croate pentru a coopera la schimbările pe care trebuie să le realizăm, astfel încît viaţa în Croaţia să fie mai bună, pentru a putea ieşi din criza economică şi socială şi a garanta că ţara noastră poate deveni un bun partener dorit de Europa”, a mai declarat el. 

* * *

La alegerile prezidenţiale, majoritatea alegătorilor croaţi au votat în favoarea lui Stipe Mesici (65 de ani), pentru a aduce la conducerea ţării un preşedinte de centru proeuropean şi democrat, marcând astfel sfîrşitul celor nouă ani de putere autocratică reprezentată de regimul preşedintelui defunct Franjo Tudjman. 

Victoria lui Mesici în cel de-al doilea tur de scrutin al alegerilor prezidenţiale, cu 56,21 la sută din voturile exprimate, faţă de 43,79 la sută, cât a obţinut adversarul său Drazen Budişa, completează instalarea la putere a noii majorităţi de centru-stînga, la numai două luni de la decesul preşedintelui Tudjman, la 10 decembrie 1999. 

În acelaşi timp aliaţi şi adversari la alegerile prezidenţiale, Budişa şi Mesici au apărat în timpul campaniei electorale ideile care au asigurat victoria alianţei lor în alegerile legislative din luna ianuarie 2000: aderarea la UE şi NATO, reînnoirea democratică, relansarea economică, lupta împotriva corupţiei, diminuarea prerogativelor prezidenţiale. 

Noul preşedinte, ales pentru un mandat de cinci ani, a promis că va coopera cu Tribunalul Penal Internaţional pentru Fosta Iugoslavie (TPI) şi şi-a luat angajamentul de a respecta suveranitatea Bosniei-Herţegovina. 

El şi-a exprimat intenţia de a efectua o serie de vizite în statele învecinate, precum şi la Bruxelles şi Sarajevo, apreciind că “fără rezolvarea problemelor cu Bosnia, Croaţia nu se poate integra în structurile euroatlantice”. Referitor la raporturile dintre el şi premierul Iviţa Racan, susţinător al lui Drazen Budişa în cursa pentru preşedinţie, noul şef al statului croat a declarat că va coopera atât cu Partidul Social-Democrat al lui Iviţa Racan, cât şi cu Partidul Socio-Liberal Croat al lui Drazen Budişa, precum şi cu celelalte partide din cadrul alianţei. 

Stipe Mesici a fost candidatul celei de-a doua coaliţii a majorităţii, formate din patru partide mici: Partidul Popular Croat (HNS), din care face parte Partidul Liberal (LS), Partidul Ţăranilor Croaţi (HSS), Partidul Democrat din Istria (IDS). 

Stipe Mesici, care a depus jurămîntul în calitate de şef al statului la 18 februarie 2000, a fost ultimul lider al preşedinţiei colegiale a fostei Iugoslavii, în 1991, înainte de destrămarea federaţiei. De asemenea, el a fost unul dintre liderii Comunităţii Democrate Croate (HDZ) a lui Franio Tudjman, înainte de a părăsi partidul în 1994, nemulţumit de politica de divizare a Bosniei susţinută de această formaţiune. 

 

 

6. Scandalul politic guvernat de finanţarea Uniunii Creştin-Democrate 

din Germania 

Ultimele dezvăluiri în scandalul finanţării ilegale a Uniunii Creştin-Democrate (CDU) au provocat o adevărată furtună de cereri de demisie. Poziţia CDU este din ce în ce mai dificilă, după mai multe săptămîni care au adus numai surprize neplăcute. După dezvăluirea existenţei unor donaţii nedeclarate, depozitate în conturi secrete de fostul cancelar Helmut Kohl, opinia publică a aflat şi despre cele 100.000 de mărci primite de Wolfgang Schaeuble de la un om de afaceri din industria armanentului, iar acum creştin-democraţii se tem de continuarea dezvăluirilor. 

Roland Koch şi Manfred Kanther au recunoscut că filiala CDU din landul Hesse a prezentat, în mod fals, milioane de mărci ca fiind primiţi din moştenirile lăsate de mai mulţi simpatizanţi ai partidului, decedaţi de curînd. Aceşti bani au fost depuşi într-un cont din Liechtenstein. Cei doi lideri au precizat că respectivul cont numără, în prezent, 17 milioane de mărci şi că Uniunea Creştin-Democrată din Hesse a transferat în secret, din Liechtenstein în Germania, 13 milioane de mărci.

În urma acestei serii de dezvăluiri stupefiante, cărora li s-a adăugat punerea sub semnul întrebării a declaraţiilor lui Schaeuble, tot mai mulţi membri ai CDU au cerut demisia, dar şi excluderea din partid a mai multor personalităţi. Secretarul general al CDU, Angela Merkel, a anunţat că acest scandal va avea “consecinţe personale" pentru unii membri ai conducerii, precum şi că, pînă la sfîrşitul acestei săptămîni, comisia internă de anchetă va publica raportul asupra acestui caz. Vicepreşedintele CDU, Christian Wulff, a spus, la rîndul său că “toţi cei care au înşelat opinia publică, cei care au minţit, cei care au comis abuzuri trebuie pedepsiţi”, adăugînd că, fără o serie de măsuri radicale, partidul nu va putea depăşi criza. Joerg Schoenbohm, lider creştin-democrat al executivului din Brandenburg, a cerut deschiderea unei dezbateri pentru succesiunea la conducerea CDU. “Odată ce totul va fi dezvăluit, trebuie să aflăm cine dispune de cea mai mare credibilitate pentru a reprezenta şi apăra Uniunea”, a afirmat el. 

* * *

Bugetul Uniunii Creştin-Democrate germane (CDU) se ridica, în 1998, la 251 de milioane de mărci (circa 125 de milioane de euro), dintre care 100 de milioane au provenit din cotizaţii (40 la sută), 73 de milioane din ajutoare furnizate de către stat (29 la sută), 44 de milioane din donaţii provenind de la persoane private (17,8 la sută), iar 21 de milioane de la persoane juridice (8 la sută). Partidul a înregistrat în acel an un deficit de 50 de milioane de mărci, însă dispunea de rezerve (în special proprietăţi imobiliare) în valoare de 127 de milioane de mărci, a declarat un purtător de cuvînt.

Legea germană referitoare la finanţarea partidelor prevede sancţiuni aspre în cazul perceperii unor sume ilegale. Partidul respectiv trebuie să ramburseze Parlamentului, care distribuie ajutoarele publice, de trei ori suma reprezentată de finanţarea ilegală, cu titlul de amendă.

După dezvăluirile fostului cancelar german Helmut Kohl, care şi-a anunţat demisia din funcţia de preşedinte onorific al partidului, ca urmare a scandalului financiar care a zguduit această formaţiune, CDU şi-a înscris în registrele sale contabile, la sfîrşitul lunii decembrie, 2,4 milioane de mărci reprezentînd donaţii, a căror provenienţă nu este clară. “Consider că nu sunt în măsură să încalc promisiunea făcută mai multor persoane care m-au susţinut în munca din cadrul CDU”, se arată într-o declaraţie dată publicităţii de Kohl. “Decizia de a demisiona de la preşedinţia de onoare este dificilă pentru mine. Aparţin de 50 de ani Uniunii Creştin-Democrate, care este şi rămîne patria mea politică. Timp de 40 de ani, am ocupat funcţii şi posturi importante. Am comis şi greşeli, pe care le-am recunoscut în mod public”, a adăugat Kohl.

Rămîn însă în continuare incertitudini în ceea ce priveşte eventualele sancţiuni ce ar putea decurge din afacerea filialei regionale a CDU din landul Hessa. Dacă cele circa 30 de milioane de mărci care au tranzitat conturile acestei filiale sau figurează încă în contul din Elveţia al filialei provin din donaţii ilegal percepute, banii ar însemna că sunt murdari. Legea germană nu stipulează, totuşi, nimic în cazul veniturilor nedeclarate realizate prin capitalizarea donaţiilor care iniţial au fost înregistrate legal. 

* * *

Preşedintele Parlamentului European, Nicole Fontaine, a fost singurul oficial european care a reacţionat faţă de demisia lui Helmut Kohl din funcţia de preşedinte de onoare al Uniunii Creştin-Democrate, dar evenimentul a fost comentat pe larg de presa europeană. Fontaine şi-a exprimat consternarea faţă de demisia forţată a fostului cancelar, ca urmare a refuzului de a dezvălui numele donatorilor anonimi care au alimentat unele dintre conturile nedeclarate ale CDU. În schimb, foştii amici politici ai lui Kohl şi liderii partidelor europene apropiate de CDU au păstrat tăcerea, considerînd că este vorba strict despre o problemă internă a Germaniei. 

“Este evident că CDU a încheiat o epocă şi orice sfîrşit de epocă este, într-un fel, traumatizant”, a comentat purtătorul de cuvînt al Partidului Popular Spaniol, Jose Maria Robles Fraga, subliniind “contribuţia lui Helmut Kohl la realizarea unificării ţării sale şi la procesul de consolidare a Uniunii Europene”. 

Preşedintele Uniunii Franceze pentru Democraţie (IDF), Francois Bayrou, şi ministrul elveţian de externe, Joseph Deiss, au salutat gestul fostului cancelar german. 

Majoritatea marilor cotidiane europene au insistat asupra atitudinii adoptate de CDU, dar au analizat în moduri diferite această decizie şi consecinţele acesteia atât pentru ei cât şi pentru Uniunea Creştin-Democrată. 

“În faţa scandalului, CDU îl sacrifică pe Helmut Kohl”, a titrat cotidianul francez “Le Monde”, adăugând că şi Partidul Social-Democrat (SPD), condus de cancelarul Gerhard Schroeder, are “propriile afaceri”. “CDU l-a concediat pe Kohl”, afirmă, la Roma, “Corriere della Sera”, care consideră că este vorba despre “o operaţiune ipocrită”, atâta timp cât preşedintele CDU, Wolfgang Schaeuble, şi-a păstrat funcţia. “La Repubblica” apreciază că fostul cancelar a fost subminat de propriul partid, iar “Germania ar putea rămâne fără opoziţie”. Presa olandeză consideră că plecarea lui Helmut Kohl “nu-i va ajuta pe creştin-democraţii germani să iasă din actuala criză”. Cotidianul spaniol “El Pais” a făcut o paralelă între criza CDU şi situaţia în care se afla creştin-democraţia italiană la începutul anilor '90. “Dacă şi finalul va fi similar, ar fi cel mai rău lucru care s-ar putea întâmpla democraţiei germane şi Uniunii Europene, care are nevoie de o Germanie stabilă”, apreciază “El Pais”. 

* * *

Potrivit ultimelor estimări, Uniunea Creştin-Democrată (CDU) va trebui să plătească o amendă de 41,348 de milioane de mărci (21,14 milioane de euro) din cauza finanţărilor sale ilegale prin intermediul conturilor bancare secrete, a anunţat preşedintele Bundestagului, Camera inferioară a Parlamentului german, Wolfgang Thierse. 

Această amendă a fost calculată în funcţie de suma banilor încasaţi şi nedeclaraţi în raportul asupra situaţiei financiare pe anul 1998, deşi ar fi trebuit declaraţi, a precizat Thierse. “Nu este vorba decât despre primele sancţiuni”, a precizat acesta. Alte sancţiuni ar putea urma, de acum înainte, dat fiind faptul că “organele de conducere ale CDU nu au răspuns anumitor întrebări adresate în scris de preşedinţia Bundestagului” referitoare la finanţarea sa, atît pentru 1999, cît şi pentru anii trecuţi, a avertizat Thierse, în cadrul unei conferinţe de presă susţinute la Berlin. Sancţiunile vor putea decurge şi din ceea ce vor dezvălui anchetele Parchetelor din Bonn şi Wiesbaden, referitoare la finanţarea ocultă a partidului şi “conturile secrete din străinătate” ale filialelor sale regionale din Hessa, Elveţia şi Liechtenstein, precum şi din “lucrările comisiei de anchetă parlamentare create la sfîrşitul anului 1999”.

 

 

7. Criza cu care se confruntă procesul de pace din Irlanda de Nord 

Premierul britanic, Tony Blair, a recunoscut că lipsa unei dezarmări a formaţiunilor paramilitare din Irlanda de Nord reprezintă “o problemă gravă” pentru procesul de pace din Ulster. “Nu a avut loc nici o dezarmare, dar aceasta trebuie să aibă loc”, a afirmat Blair, într-un discurs susţinut în faţa Camerei Comunelor. 

Guvernele de la Londra şi Dublin au continuat consultările asupra raportului comisiei independente conduse de generalul John de Chastelain, care indică absenţa oricărui progres în procesul de dezarmare a grupărilor din Irlanda de Nord. Partidul protestant unionist al premierului David Trimble a condiţionat continuarea participării sale la guvernul nord-irlandez de predarea armelor de către IRA, iar miniştrii săi ar putea demisiona în bloc în cazul în care Londra nu va reuşi să rezolve criza. 

La rândul său, Armata Republicană Irlandeză (IRA) şi-a reafirmat într-un comunicat dat publicităţii la Belfast, angajamentul său în favoarea păcii în Irlanda de Nord,

afirmând că IRA “nu reprezintă o ameninţare pentru procesul de pace”, însă a evitat să promită că va depune armele. IRA afirmă că “doreşte o pace permanentă” şi doreşte “să fie angajată în totalitate în procesul de pace”. 

Interlocutorul desemnat de IRA pentru a negocia dezarmarea paramilitarilor a luat legătura cu generalul canadian John de Chastelain, care a fost însărcinat să supervizeze procesul de neutralizare a arsenalului militar. Generalul a remis autorităţilor de la Londra şi Dublin un raport în care afirmă că IRA nu a făcut încă nici un pas în direcţia dezarmării. “Declaraţia şi respectarea încetării focului” sunt, totuşi, “dovada că armele IRA nu mai vorbesc”, a spus John de Chastelain.

* * *

Guvernul britanic a anunţat începerea procedurilor de suspendare a instituţiilor din Ulster, dar nu va pune în aplicare această măsură decît în cazul în care blocajul intervenit în problema dezarmării nu va fi rezolvat, a declarat un purtător de cuvînt al premierului Tony Blair. 

Ministrul britanic pentru Irlanda de Nord, Peter Mandelson, va anunţa, în faţa Parlamentului, un proiect de lege privind suspendarea instituţiilor create cu numai două luni în urmă în Irlanda de Nord, din cauza absenţei oricărui progres în procesul de dezarmare a Armatei Republicane Irlandeze. Purtătorul de cuvînt al premierului britanic a adăugat că măsura nu va intra în vigoare automat, dar Madelson doreşte să îşi asigure posibilitatea de a suspenda funcţionarea instituţiilor din Ulster în cazul în care blocajul va persista.

* * *

Liderul Sinn Fein, Gerry Adams, a apreciat după o întrevedere cu premierul britanic, Tony Blair, că acordul de pace pentru Irlanda de Nord se află în faţa “celei mai mari ameninţări” din istoria sa, dar crede că “mai există încă o şansă de a se evita dezastrul”. 

“Acordul din Vinerea Sfîntă cunoaşte cea mai mare ameninţare de la semnarea sa”, în aprilie 1998, a declarat liderul republican, subliniind că o suspendare a instituţiilor nord-irlandeze, avută în vedere de Londra, nu are nici o justificare legală. “Întreruperea procesului politic nu este maniera cea mai eficace de a demonstra că funcţionează calea politică”, a adăugat liderul Sinn Fein. Adams consideră continuarea negocierilor ca “un semn că nu totul a fost pierdut şi că există o şansă de a evita dezastrul”. 

Liderul Sinn Fein, Gerry Adams, a ameninţat că se va retrage din procesul de pace nord-irlandez, dacă instituţiile din provincie vor fi suspendate de Londra, în timp ce deputaţii britanici şi-au dat acordul pentru proiectul de lege care prevede acest lucru. “Nu am intenţia să-mi petrec tot restul vieţii încercând să consolidez un proces de pace aflat în permanentă criză”, a avertizat Gerry Adams. 

Pe de altă parte, în aceeaşi zi, deputaţii britanici au aprobat, cu 352 de voturi pentru şi 11 împotrivă, proiectul de lege ce permite suspendarea Executivului nord-irlandez. Textul a fost examinat de către Camera Lorzilor, intrând în vigoare, în principiu, în ajunul unui congres crucial al partidului protestant al premierului nord-irlandez David Trimble. Acesta din urmă a ameninţat că va demisiona, dacă Armata Republicană Irlandeză nu va face un gest concret imediat în favoarea dezarmării sale. Pentru a evita un final catastrofal pentru procesul de pace, Guvernul britanic a preferat soluţia suspendării instituţiilor nord-irlandeze, timp în care să fie găsită o soluţie a crizei.

* * *

IRA a anunţat că întrerupe toate contactele cu comisia însărcinată cu dezarmarea din Ulster şi îşi retrage toate propunerile avansate în acest domeniu, ca răspuns la măsura de suspendare a instituţiilor nord-irlandeze. 

“Ca urmare a modificării condiţiilor, conducerea IRA a decis să întrerupă angajamentul pe lângă IICD (Comisia internaţională pentru dezarmare)”, se arată într-un comunicat al IRA. “Ne retragem, de asemenea, şi propunerile prezentate de reprezentantul nostru pe lîngă IICD începînd din luna noiembrie 1999”, precizează comunicatul citat. Documentul mai afirmă că întreaga responsabilitate pentru îngheţarea procesului de pace revine guvernului britanic şi, în mod special, ministrului pentru Irlanda de Nord, Peter Mandelson. 

Premierii britanic şi irlandez şi reprezentanţii principalelor partide din Ulster au participat, săptămâna trecută, la o întrevedere organizată la Londra, în urma deciziei Armatei Republicane Irlandeze (IRA) de a rupe orice legătură cu comisia de dezarmare. 

La întrevedere au participat premierul Bertie Ahern, însoţit de şeful diplomaţiei irlandeze, Brian Cowen, prim-ministrul britanic Tony Blair şi ministrul britanic pentru Irlanda de Nord, Peter Mandelson, precum şi liderul Sinn Fein, aripa politică a IRA, Gerry Adams. Premierul britanic şi cel irlandez trebuiau să aibă o întrevedere pentru a stabili modalităţile de 

desfăşurare a întâlnirii privind blocarea procesului de pace din Irlanda de Nord, în urma deciziei IRA de a rupe legăturile cu comisia de dezarmare. Purtătorul de cuvînt al premierului britanic a declarat, ulterior, că aceste convorbiri nu vor aduce schimbări miraculoase, menirea lor fiind aceea de a împiedica deteriorarea relaţiilor dintre catolici şi protestanţi. Nici liderul Sinn Fein nu a părut mai optimist, declarând că “nu este posibilă obţinerea unui progres în nici o privinţă, atâta timp cât există un vid politic”.

* * *

Liderul Sinn Fein, Gerry Adams, a denunţat “absurditatea” presiunilor exercitate de Londra asupra partidului său şi a aripii sale militare, IRA, în vederea obţinerii unor progrese în materie de dezarmare, după respingerea propunerilor grupării armate. “Poate părea dificil de înţeles pînă la ce punct a fost dificil să determini IRA să colaboreze cu comisia independentă privind dezarmarea”, a remarcat Adams, după întâlnirile cu premierii britanic şi irlandez. 

Tony Blair şi Berthie Ahern au încercat să repună în mişcare procesul de pace, după suspendarea instituţiilor autonome nord-irlandeze de către Londra, care cere progrese concrete în privinţa dezarmării IRA şi a judecat insuficiente ultimele propuneri. Termenii de schimb ar fi, de partea britanică, desfiinţarea bazelor militare în regiunea South Armagh, aflată în apropierea frontierei cu Irlanda, iar de partea Armatei Republicane Irlandeze, angajamente concrete în privinţa desfiinţări arsenalului. În plus, guvernul britanic se va angaja la reduceri semnificative ale trupelor din provincie. IRA a formulat, în faţa comisiei însărcinate cu dezarmarea conduse de generalul John de Chastelein, un angajament de neutralizare a arsenalului său, însă nici un program de aplicare a acestuia. 

 

 

8. Alegerile legislative din Iran 

Liderul spiritual suprem al Iranului, ayatolahul Ali Khamenei, şi-a exercitat, dreptul la vot, în cadrul alegerilor legislative din ţara sa, din 18 februarie, cerându-le iranienilor să “se grăbească la urne”, deoarece a vota reprezintă “o datorie divină şi un drept legitim”.

Numărul unu iranian, care s-a exprimat astfel în faţa mai multor ziarişti iranieni şi străini, i-a îndemnat pe iranieni “să aleagă şi să-i selecţioneze” pe cei mai buni candidaţi la cele 290 de mandate parlamentare. Pentru a deveni membru al Majlis, toţi cei 5.193 candidaţi, dintre care 7,2 la sută sunt femei, participă la scrutin ca independenţi, nu pe liste de partid, deşi apartenenţa lor politică este cunoscută. În ceea ce priveşte statutul profesional al candidaţilor, aceştia trebuie să fie absolvenţi ai unui colegiu sau ai unei instituţii teologice şi să aibă vârsta cuprinsă între 30-75 de ani. Pentru a fi ales, un candidat are nevoie de cel puţin 25% din voturile exprimate (aproximativ 38,7 milioane de persoane au drept de vot) şi în aceste condiţii se aşteaptă ca în multe cazuri să fie necesar un al doilea tur de scrutin. Scrutinul legislativ recent încheiat este cel de-al şaselea organizat în Iran, după victoria revoluţiei islamice, în 1979.

Analiştii politici apreciază că, în cadrul actualelor alegeri, electoratul are posibilitatea de a schimba raportul de forţe în parlament, punând capăt controlului islamiştilor conservatori, în favoarea reformatorilor, care îl susţin pe preşedintele Mohammad Khatami, cunoscut pentru ideile sale moderate. 

* * *

Stânga reformatoare, apropiată preşedintelui iranian Mohammad Khatami, a obţinut 126 din cele 167 de locuri în Parlament, respectiv 75 la sută, după primul tur al alegerilor legislative din Iran, conform rezultatelor furnizate de către Frontul Participării (FP, formaţiunea reformatorilor). 

În cea mai mare parte a circumscripţiilor, ale căror rezultate sunt cunoscute deja, candidaţii FP au ieşit învingători după primul tur, a subliniat ziarul "Mosharekat", organ de presă al Frontului. Conform acestor rezultate oficiale, un număr de 126 de candidaţi aleşi în provincie aparţin stângii reformatoare apropiată şefului statului iar alţi 43 dreptei islamice conservatoare. Restul de şapte candidaţi aleşi în provincie sunt consideraţi “independenţi”. 

La Teheran, Mohammad-Reza Khatami, fratele preşedintelui iranian Mohammad Khatami şi Ali-Reza Nuri, fratele fostului ministru de Interne, Abdollah Nuri, condamnat pentru “propagandă anti-islamică”, se află în fruntea opţiunilor electoratului. 

Toate indiciile şi estimările lasă, însă, să se întrevadă o victorie fără precedent a reformatorilor şi la Teheran, unde fostul preşedinte Ali Akbar Hashemi-Rafsandjani, aflat în fruntea listelor conservatorilor, nu este sigur că va fi ales. 

Candidaţii reformatori au cîştigat toate cele cinci locuri în Parlament care reveneau oraşului Isfahan, al treilea oraş ca mărime din Iran. De asemenea, alţi doi candidaţi patizani ai preşedintelui reformator Mohammad Khatami au fost aleşi în primul tur în oraşul Tabriz, al patrulea ca mărime din ţară, şi reşedinţa zonei orientale a provinciei Azerbaidjan. La fel de seminificativ este şi eşecul candidaţilor conservatori în oraşul-port Bandar Abbas, important port la Golful Persic, unde cele trei mandate au fost adjudecate de reformatori. 

Ministerul iranian de Interne a anunţat că al doilea tur al alegerilor legislative va avea loc, acolo unde este cazul, peste aproximativ două luni, la o dată care nu a fost încă definitiv stabilită. “Al doilea tur de scrutin se va desfăşura la sfîrşitul lunii Farvardin (20 martie-19 aprilie, conform calendarului iranian)”.

 

9. “Operaţiunea Ibar” un Kosovo de dimensiuni reduse

Comandantul suprem al forţelor aliate din Europa, generalul Wesley Clark, a declarat, la Skopje, că NATO intenţionează să-şi consolideze efectivele desfăşurate în oraşul Kosovska Mitroviţa, din nordul provinciei Kosovo, unde se înregistrează, de două săptămâni, o explozie a actelor de violenţă, informează AFP. 

“Suntem pe cale să acţionăm în vederea sporirii forţei trupelor şi intenţionăm să luăm măsuri serioase în regiunea Mitroviţa, pentru a ne asigura că nu avem de-a face cu o acumulare de forţe de cele două părţi ale oraşului, ce ar putea duce la declanşarea unor acţiuni violente”, a declarat generalul american care se va deplasa în provincia Kosovo. 

De la încheierea războiului din Kosovo, în iunie 1999, şi desfăşurarea forţei de pace conduse de NATO, oraşul Kosovska Mitroviţa este împărţit în două zone, separate de un pod - la nord a rămas un bastion al sârbilor, însă în zonă trăiesc, totuşi, şi circa o mie de albanezi, în timp ce în sud locuiesc aproape exclusiv albanezi. 

KFOR a lansat o vastă operaţiune în oraş, fiind în căutarea unor stocuri clandestine de arme ale albanezilor şi ale sârbilor, după escladarea violenţelor care au început la începutul lunii şi care până în prezent s-au soldat cu opt morţi, între care doi albanezi.

Militari din 12 ţări din cadrul Forţei de pace din Kosovo (KFOR) au luat parte la vasta operaţiune lansată de forţa multinaţională la Kosovska Mitroviţa, în vederea descoperirii şi eliminării stocurilor de arme existente la populaţia albaneză şi sârbă. “Trupele KFOR care participă la această operaţiune cuprind francezi, danezi, belgieni, austrieci, americani, britanici, canadieni, olandezi, germani, norvegieni, turci şi militari din Emiratele Arabe”, a declarat căpitanul britanic Neville Clayton. În total sunt 15 companii, adică în jur de 2.350 de oameni, au fost angajaţi în această operaţiune, “care are drept scop principal să pună capăt violenţelor şi să strângă armele” în cele două zone ale oraşului divizat situat în partea de nord a provinciei Kosovo, a declarat colonelul francez Patrick Chanliau, purtător de cuvînt al KFOR la Mitroviţa. Acţiunea, denumită “Operaţiunea Ibar” după numele râului care separă partea sârbă (de nord) şi cea albaneză (de sud) a oraşului se află sub comanda franceză a Brigăzii multinaţionale de nord.

 

 

10. Viitorul Fondului Monetar Internaţional 

Directorul general al FMI, Michel Camdessus, s-a retras din această funcţie luni, 14 februarie. Această retragere, anunţată încă din toamnă, a stârnit o dezbatere la nivel mondial, nu numai asupra succesorului său, ci şi asupra însuşi viitorului Fondului. La plecare, Michel Camdessus ne oferă propria sa evaluare a rolului FMI în economia mondială. 

Viitorul Fondului Monetar Internaţional*

de Michel Camdessus, Washington D.C.

Marşul impetuos al mondializarii, îndeosebi a pieţelor financiare, tranziţia multor ţări de la economia planificată la economia de piaţă şi, în fine, dificultăţile persistente ale ţărilor sărace oferă permanent sfidări. Care este rolul Fondului Monetar Internaţional în încercarea de a le face faţă? Timp de 13 ani, eu am avut privilegiul de a conduce un FMI ale cărui părţi bune includ cultivarea cooperării economice, consultanţă şi asistenţă pentru 182 de ţări extrem de diferite unele de altele, de la Statele Unite la cel mai mic stat insular din Oceanul Pacific. FMI face acest lucru în baza unui mandat clar, verificat şi răsverificat, care este şi în prezent la fel de relevant ca şi în momentul înfiinţării FMI, cu 50 de ani în urmă. 

Adaptabilitatea la schimbare a fost dintotdeauna un certificat de excelenţă pentru Fond. Atenţia FMI rămâne concentrată asupra politicilor macroeconomice care favorizează o creştere susţinută. Dar, ca răspuns la o nevoie demonstrată de recentele crize financiare, Fondul pune în prezent un accent mai mare pe dezvoltarea unor sisteme financiare sănătoase, pe o bună administraţie şi transparenţă. 

Totuşi, managementul crizelor rămâne activitatea noastră cel mai bine cunoscută. Aceasta cuprinde atât situaţiile de prăbuşire economică iminentă, care ocupă prima pagină a ziarelor, cât şi ajutorul mai puţin vizibil acordat ţărilor care luptă să obţină viabilitate externă şi creştere economică sau unor ţări care caută ajutor înainte ca problemele să se transforme în criză. Ca o instituţie care se reformează din interior, FMI îşi revizuieşte constant atât formele de consultanţă, cât şi creditele pe care le oferă pentru susţinerea acestor ţări. Dar, când este vorba de crize, prevenirea este mai bună decât terapia. De aceea noi ne modernizăm activitatea de creditare pentru a servi mai bine toate ţările membre şi pentru a preîntâmpina extinderea crizelor. 



*Discursul rostit la deschiderea celei de-a zecea reuniuni UNCTAD de la Bangkok 13 februarie a.c.

De o importanţă capitală pentru stabilitatea monetară internaţională este chestiunea regimurilor ratelor de schimb. O dezbatere vie are loc în prezent pe această temă, inclusiv despre rolul EURO după ce acesta îşi va atinge întregul potenţial ca una dintre monedele majore de rezervă. Legat de aceasta - şi, în mod clar, ca rezultat al recentelor crize din Asia şi de pe alte pieţe emergente - este amplul efort de reformă a arhitecturii întregului sistem financiar internaţional. Este un efort ce trebuie continuat în pofida faptului că astăzi perspectivele economiei mondiale sunt mai roze. Aici FMI continuă să aibă un rol-cheie în diverse zone. 

Crearea condiţiilor optime pentru fluxurile financiare mondiale este de o importanţă vitală. Astfel, Fondul promovează liberalizarea deplină şi ordonată a mişcărilor de capital, inclusiv prin schimbări în articolele Acordului nostru. Pentru a evita dezordinea, s-ar putea acorda Fondului permisiunea de a facilita o suspendare a acţiunilor în justiţie din partea creditorilor în cazurile foarte grave de criză a datoriilor. 

Cu toate că FMI face mari eforturi pentru a susţine creşterea economică şi stabilitatea financiară, este probabil că şi în viitor vor apărea crize sistemice. Aceasta ridică problema necesităţii unui creditor internaţional de ultim apel, care să asigure lichidităţi în cazul unei avarii a sistemului mondial de credite. Deşi FMI este instituţia internaţională cea mai apropiată de un asemenea creditor de ultim apel, în crizele din 1997-1998 resursele sale au fost solicitate până la punctul de rupere. Ce s-ar întâmpla, oare, în cazul unei crize mondiale cu adevărat sistemice? FMI, ca bancă centrală la nivel naţional, ar putea fi autorizat să-şi folosească propriile rezerve internaţionale, drepturile speciale de tragere (DST). El ar putea injecta lichidităţi internaţionale prin crearea şi alocarea de DST-uri pe care să le retragă în momentul în care criza a fost depăşită. 

La orizont apare însă şi o altă ameninţare sistemică, aceea pe care o reprezintă sărăcia. În cooperare cu Banca Mondială şi guvernele membre, FMI a decis “Initiaţiva privind ţările înalt îndatorate" (HIPC) în scopul de a asigura o reducere substanţială a datoriei ţărilor celor mai sărace. FMI a introdus, de asemenea, o nouă formă de credit concesional (“Facilităţi pentru reducerea sărăciei şi creştere economică”), menită să ducă la o colaborare a agenţiilor internaţionale cu guvernele şi societatea civilă din ţările sărace, în scopul elaborării de politici care să stimuleze creşterea şi să diminueze gradul de sărăcie. 

Un element comun în toate aceste chestiuni este nevoia de a găsi un răspuns global la probleme globale. Generaţia noastră este prima care dispune de capacitatea de a influenţa problemele mondiale prin cooperare internaţională benevolă, fără să recurgă la putere militară sau imperială. Dar, pentru a atinge acest scop, se cere o coerenţă fără precedent în trecut în ce priveşte luarea deciziilor economice şi responsabilitatea politică. 

Riscurile pe care le reprezintă pierderea acestei oportunităţi sunt ilustrate de eşecul lansării următoarei runde de negocieri comerciale la conferinţa de la Seattle a Organizaţiei Mondiale a Comerţului. Ţările industrializate nu au putut face nici măcar acel mic pas al eliminării barierelor comerciale pentru exporturile ţărilor celor mai sărace şi mai împovarate de datorii. Acest eşec ameninţă să transforme într-o glumă proastă şi deciziile aceloraşi guverne de a reduce datoria externă a acestor ţări. Anularea datoriei nu este suficientă, ţările foarte sarace trebuie să fie în stare să exporte, să obţină creştere economică şi să reducă sărăcia. 

În momentul în care părăsesc FMI, unul dintre regretele mele este acela că nu am progresat mai mult spre asigurarea sprijinului pentru schimbările instituţionale necesare pentru a promova o mai bună exercitare şi o percepţie a responsabilităţii politice a FMI. Crearea Comitetului Financiar şi Monetar Internaţional, organism ministerial care se 

va reuni pentru prima dată în aprilie 2000, este un pas în direcţia bună, dar lumea merită mai mult de atât. În locul unui comitet pur consultativ ar trebui instituit comitetul cu puteri reale prevăzut în articolele FMI cu 25 de ani în urmă. Iată o cale pentru FMI de a asigura în mod vizibil suportul politic legitim al acţionarilor noştri. O altă sugestie constă din înlocuirea summitului G7, la fiecare doi ani, printr-o reuniune a şefilor de state şi guverne ale celor aproximativ 30 de ţări care au directori executivi în Consiliul de Administraţie al FMI şi/sau al Băncii Mondiale. Deciziile colective adoptate sub egida instituţiilor financiare internaţionale trebuie să aibă legitimitate publică. Este esenţial ca rolul central pe care FMI îl are în definirea căii urmate până în prezent în eforturile pentru mai multă prosperitate şi stabilitate să fie bine înţeles. Lumea nu trebuie să piardă din vedere acest aspect în momentul în care se străduieşte să-şi adapteze regulile globale care vor guverna drumul şi instituţiile care le vor monitoriza. 

